Predkladacia správa

Uznesením vlády Slovenskej republiky č.1358 z  11. decembra 2002, ktorým bol schválený Plán legislatívnych úloh vlády Slovenskej republiky na rok 2003, bola Ministerstvu spravodlivosti SR uložená úloha vypracovať návrh zákona, ktorý by vykonával nariadenie Rady EHS č. 2137/85 o Európskom zoskupení hospodárskych záujmov (ďalej len „nariadenie“). 

Predkladaný návrh zákona o európskom zoskupení hospodárskych záujmov, ktorým sa mení a dopĺňa zákon o dani z príjmov, vykonáva toto nariadenie, ktoré je ako právny akt Európskej únie v dôsledku svojej právnej povahy priamo záväzné na území jednotlivých členských štátov. Uvedená skutočnosť znamená, že nariadenie sa ako celok stane súčasťou právneho poriadku Slovenskej republiky od okamihu jej vstupu do Európskej únie. Dátum vstupu Slovenskej republiky do Európskej únie je z uvedeného dôvodu referenčným dátumom vo vzťahu k predpokladanej účinnosti návrhu zákona.

Návrh zákona v dôsledku priamej záväznosti nariadenia na území členského štátu Európskej únie predstavuje vo vzťahu k nariadeniu iba tzv. „doplnkovú“ právnu úpravu. Uvedené znamená, že návrh zákona neupravuje otázky priamo upravená nariadením a rieši iba otázky, ktoré nariadenie výslovne ponecháva na národnú úpravu, resp. zmenou a doplnením národnej právnej úpravy zabezpečuje súlad vnútroštátnej právnej úpravy s jednotlivými článkami nariadenia.

Účelom európskeho zoskupenia hospodárskych záujmov v zmysle predmetného nariadenia je slúžiť užšej spolupráci podnikateľských subjektov v rámci Spoločenstva. Zoskupenie má umožniť spájanie podnikateľských subjektov, či už ide o právnické osoby, alebo o fyzické osoby – podnikateľov do osobitnej - „európskej“ právnej formy, ktorá má zabezpečiť uľahčenie a rozvoj predovšetkým tých ich aktivít, ktoré majú cezhraničný charakter. Návrh zákona vymedzuje európske zoskupenie hospodárskych záujmov ako právnickú osobu, ktorá sa zapisuje do obchodného registra a ktorá právnu subjektivitu nadobúda práve týmto zápisom.

Návrh zákona bol predmetom medzirezortného pripomienkového konania, ktoré trvalo od 26. 9. 2003 do 17. 10. 2003 a v rámci ktorého bol návrh zákona predložený spolu 46 pripomienkujúcim subjektom. V rámci toho konania uplatnil k návrhu zákona zásadné pripomienky Úrad vlády – Inštitút pre aproximáciu práva. Všetky zásadné pripomienky Inštitútu pre aproximáciu práva predkladateľ návrhu zákona v rámci vyhodnotenia medzirezortného pripomienkového konania akceptoval. Návrh zákona sa z tohto dôvodu predkladá na rokovanie vlády Slovenskej republiky bez rozporov.

Návrh zákona bol dňa 9. 12. 2003 prerokovaný na Legislatívnej rade vlády Slovenskej republiky. Pripomienky sekcie Inštitút pre aproximáciu práva Úradu vlády Slovenskej republiky a sekretariátu Legislatívnej rady vlády Slovenskej republiky, ktoré boli v rámci rokovania legislatívnej rady vlády akceptované, predkladateľ návrhu zákona zapracoval do textu právneho predpisu a do jeho dôvodovej správy.

	Návrh zákona je v súlade s Ústavou Slovenskej republiky, právom Európskych spoločenstiev a Európskej únie, zákonmi, ďalšími všeobecne záväznými právnymi predpismi a s medzinárodnými zmluvami, ktorými je Slovenská republika viazaná.

Predkladaný návrh zákona nezakladá zvýšenie nárokov na finančné prostriedky zo štátneho rozpočtu, z rozpočtov vyšších územných celkov a rozpočtov obcí ani zvýšené nároky na pracovné sily a organizačné zabezpečenie, preto sa príslušná doložka nevyhotovuje.

	Prerokovanie návrhu zákona Radou hospodárskej a sociálnej dohody Slovenskej republiky nie je potrebné.